b'\n_START_ARTICLE_\nHr. Ms. Jacob van Heemskerck (1906)\n_START_SECTION_\nValmistus\n_START_PARAGRAPH_\nAlus tilattiin Amsterdamin telakalta ja sen k\xc3\xb6li laskettiin vuonna 1905. Alus laskettiin vesille 22. syyskuuta 1906 ja se otettiin palvelukseen 22. huhtikuuta 1908._NEWLINE_Alus oli 98 metri\xc3\xa4 pitk\xc3\xa4. Aluksen leveys oli 15,19 ja syv\xc3\xa4ys 5,69 metri\xc3\xa4. Sen uppouma oli 4\xc2\xa0920 tonnia. Aluksella oli kaksiakselinen h\xc3\xb6yrykone, joka tuotti 6\xc2\xa0400 ihp:t\xc3\xa4. Aluksen maksiminopeus oli 16,5 solmua. Aluksen varastoissa oli 680 tonnia hiilt\xc3\xa4._NEWLINE_Aluksen suojana oli panssarivy\xc3\xb6, jonka paksuus oli viisitoista senttimetri\xc3\xa4. Barbettien ja tykkitornien suojana oli kahdeksan senttimetrin panssarointi. Sen p\xc3\xa4\xc3\xa4aseina oli kaksi 24 senttimetrin tykki\xc3\xa4, joiden lis\xc3\xa4n\xc3\xa4 aluksella oli kuusi viidentoista ja kuusi 7,5 senttimetrin tykki\xc3\xa4. Aseistuksen t\xc3\xa4ydensiv\xc3\xa4t nelj\xc3\xa4 yhden naulan tykki\xc3\xa4 ja kaksi 45 senttimetrin torpedoputkea. Aluksen miehist\xc3\xb6\xc3\xb6n kuului 340 henke\xc3\xa4.\n_START_SECTION_\nPalvelus\n_START_PARAGRAPH_\nAlus l\xc3\xa4hti vuonna 1908 yhdess\xc3\xa4 Hr. Ms. Frieslandin ja Hr. Ms. Gelderlandin kanssa partiomatkalle Venezuelan rannikolle toisen Castron kriisin aikana._NEWLINE_Alus l\xc3\xa4hti 16. toukokuuta 1910 IJmuidenista Sheernessiin. Se kuljetti prinssi Henryn Edward VII:n hautajaisiin, jotka pidettiin 20. toukokuuta. Loppumatkan viisi Britannian kuninkaallisen laivaston torpedoveneh\xc3\xa4vitt\xc3\xa4j\xc3\xa4\xc3\xa4 saattoi alusta. My\xc3\xb6hemmin samana vuonna Belgian hallitsijapari teki valtiovierailun, jonka aikana he tutustuivat alukseen. Satamassa olleet sotalaivat ampuivat kunnialaukaukset. 24. hein\xc3\xa4kuuta alus l\xc3\xa4hti Den Helderist\xc3\xa4 Yrj\xc3\xb6 V:n kruunajaisiin, jonka aikana se osallistui laivastokatselmukseen Spitheadiss\xc3\xa4 27. hein\xc3\xa4kuuta._NEWLINE_Alus l\xc3\xa4hti 17. toukokuuta 1917 Zorg en Vlijtin kanssa noutamaan Mercuriuksen ja Jacoban miehist\xc3\xb6t. Saksan laivasto oli vallannut alukset ja ne upotettiin my\xc3\xb6hemmin._NEWLINE_Aluksen aktiiviuran p\xc3\xa4\xc3\xa4tytty\xc3\xa4 se muutettiin liikkumattomaksi rannikkopatteriksi nimell\xc3\xa4 Batterijschip IJmuiden. Se otettiin palvelukseen uudessa teht\xc3\xa4v\xc3\xa4ss\xc3\xa4 19. huhtikuuta 1939. Alus oli sijoitettuna IJmuideniin. Saksalaisten hy\xc3\xb6k\xc3\xa4tty\xc3\xa4 Alankomaihin 14. toukokuuta 1940 aluksen miehist\xc3\xb6 upotti sen est\xc3\xa4\xc3\xa4kseen aluksen joutumisen saksalaisille._NEWLINE_Saksalaiset nostivat aluksen 16. hein\xc3\xa4kuuta ja se hinattiin Amsterdamiin 24. hein\xc3\xa4kuuta. Alus hinattiin edelleen Kieliin maaliskuussa 1941. Se modernisoitiin Howaldtswerkell\xc3\xa4 kelluvaksi ilmatorjuntapatteriksi nimell\xc3\xa4 Undine. Sodan p\xc3\xa4\xc3\xa4tytty\xc3\xa4 alus l\xc3\xb6ytyi Wilhelmshafenista ja se palautettiin Alankomaille._NEWLINE_Amsterdamin telakka muutti aluksen majoitusalukseksi, miss\xc3\xa4 teht\xc3\xa4v\xc3\xa4ss\xc3\xa4 se otettiin palvelukseen 23. helmikuuta 1948 nimell\xc3\xa4 Neptunus. Alus poistettiin palveluksesta 13. syyskuuta 1974 ja se romutettiin 4. lokakuuta.'